Proceedings of The 4th International Conference on Teacher Education; Join Conference UPI & UPSI Bandung, Indonesia, 8-10 November 2010 PEMBINAAN KARAKTER GURU KOMSAS KBSM YANG BERKUALITI MELALUI SIFAT MAHMUDAH Nik Hassan Basri Bin Nik Ab. Kadir Fakulti Bahasa dan Komunikasi, UPSI, Malaysia. nhbupsi@ Abstrak Guru sebagai pendidik bukan sekadar menyampaikan maklumat berkaitan dengan mata pelajaran yang diajarnya tetapi juga sebagai penggerak, pembimbing dan penasihat yang setia kepada murid. Demikianlah dalam membina karakter guru Komsas KBSM yang berkualiti. Guru Komsas perlu memiliki sifat mahmudah, iaitu sanggup melayan karenah atau masalah daripada setiap orang muridnya tanpa mengambil kira masalah itu berat atau sebaliknya. Bahkan, dia perlu sentiasa sedar dan jelas akan tanggungjawabnya dalam memberikan pendidikan lebih bermakna jika dibandingkan dengan titik peluh yang keluar pada setiap saat. Malahan dia mesti bersedia dan mampu menyelaraskan matlamat negara, iaitu melahirkan insan kamil yang berilmu, berpengetahuan, berkemahiran, berketerampilan demi keluarga, bangsa, agama dan negara. Bagi mencapai matlamat tersebut, guru Komsas bukan sahaja mesti berpengalaman dan berkemahiran dalam mengajar bidang ilmu bahasa yang diamanahkan kepadanya tetapi pandai memainkan peranannya termasuklah menggunakan daya kreativitinya untuk memilih dan mempelbagaikan pengajaran dan pembelajaran komsas agar menarik dan sesuai dengan kebolehan muridnya dan senantiasa bersiap sedia untuk menokok tambah langkah-langkah pengajaran dan pembelajaran agar langkah-langkah yang diambilnya itu menjadi lebih bermakna, menarik dan berkesan. Kata kunci : guru Komsas KBSM, mahmudah, penggerak, pembimbing, penasihat Pengenalan Guru ialah orang yang mengajar atau pengajar, pendidik, pengasuh (Kamus Dewan Edisi Keempat, 2005: 492). Sebagai orang yang mengajar, guru perlu memiliki sifat- sifat terpuji (mahmudah) dan mulia yang membezakanya daripada yang lain dan berpengetahuan dalam ilmu yang hendak disampaikannya. Jika hari ini seorang Perdana Menteri berkuasa Jika hari ini seorang Raja menaiki takhta Jika hari ini seorang Presiden sebuah negara Jika hari ini seorang Ulama yang mulia Jika hari ini seorang Peguam menang bicara Jika hari ini seorang Penulis terkemuka Jika hari ini siapa sahaja menjadi dewasa; Sejarahnya dimulakan oleh seorang guru biasa (Sajak Usman Awang dalam Nik Hassan Basri Nik Ab Kadir, 2007: 57). 827
Menurut Sasterawan Negara tersebut bahawa gurulah yang bertanggungjawab untuk membantu dan memulakan lahirnya insan yang bergelar Presiden, Ulama, Peguam, Penulis dan sesiapa sahaja. Maknanya, guru bukan sekadar menyampaikan maklumat berkaitan dengan mata pelajaran yang diajarnya tetapi segala-galanya, termasuklah sebagai pengajar, pendidik, pengasuh, penggerak, perangsang, penunjuk ajar, pembimbing dan penasihat yang setia kepada murid. Oleh itu, untuk melahirkan insan yang berkualiti, maka guru juga perlu dibina karakter. Demikianlah juga dalam membina karakter guru Komsas1 KBSM2 yang berkualiti. Guru Komsas perlu memiliki sifat mahmudah, iaitu sanggup melayan karenah atau masalah daripada setiap orang muridnya tanpa mengambil kira masalah itu berat atau sebaliknya. Bahkan, dia perlu sentiasa sedar dan jelas akan tanggungjawabnya dalam memberikan pendidikan lebih bermakna jika dibandingkan dengan titik peluh yang keluar pada setiap saat. Malahan, dia mesti bersedia dan mampu menyelaraskan matlamat negara, iaitu melahirkan insan kamil yang berilmu, berpengetahuan, berkemahiran, berketerampilan demi keluarga, bangsa, agama dan negara. Bagi mencapai matlamat tersebut, guru Komsas bukan sahaja mesti berpengalaman dan berkemahiran dalam mengajar bidang ilmu bahasa yang diamanahkan kepadanya tetapi pandai memainkan peranannya termasuklah menggunakan daya kreativitinya untuk memilih dan mempelbagaikan pengajaran dan pembelajaran komsas agar menarik dan sesuai dengan kebolehan muridnya dan senantiasa bersiap sedia untuk menokok tambah langkah-langkah pengajaran dan pembelajaran agar langkah-langkah yang diambilnya itu menjadi lebih bermakna, menarik dan berkesan serta bersedia melaksanakan sifat-sifat mahmudah untuk menjadi penggerak, pembimbing, penasihat dan sebagainya. Guru sebagai Penggerak Guru sebagai penggerak ialah guru Bahasa Melayu yang dapat membangkitkan rasa ingin tahu murid terhadap segala aspek yang akan dipelajarinya. Di sini guru Bahasa Melayu haruslah membangkitkan perasaan ingin tahu murid-muridnya sebelum memulakan pengajarannya lagi. Dia harus bersedia dan menyusun perancangan dan persediaan mengajarnya dengan awal. Dalam induksi setnya, guru Bahasa Melayu boleh memulakan pengajarannya dengan mengemukakan sesuatu yang menghairankan, menakjubkan atau menggembirakan murid-muridnya. Misalnya, guru boleh membuka minda muridnya dengan bertanya tentang senario dunia abad ke-21 yang menggelarkan dunia dengan pelbagai gelaran seperti 'Globalisasi', 'Dunia Tanpa Sempadan', 'Open Sky Policy', 'Pascamodenisme', 'Pasca-11 September' dan sebagainya. Fakta-fakta seperti 'Tujuh Benda Ajaib di Dunia', 'Taj Mahal', 'Kejadian Pengeboman Menara Kembar (WTC) di Amerika', 'Black Monday: Tak Bai', 'Perang Afghanistan', filem yang menggembirakan seperti 'Diari Seorang Puteri' boleh menimbulkan perasaan ingin tahu murid. Malah muzik juga dapat dijadikan sesuatu yanag menggembirakan dan dapat dijadikan induksi set sesuatu pengajaran. 1 Komsas ialah akronim bagi perkataan-perkataan 'komponen' dan 'kesusasteraan Melayu'. Komsas ialah komponen penting dalam subjek Bahasa Melayu. 2 Kurikulum Bersepadu Sekolah Menengah. Sukatan Pelajaran Bahasa Melayu (KBSM) Tingkatan I hingga V pascatahun 2003 telah memperuntukkan dua waktu dalam seminggu untuk pengajaran dan pembelajaran komsas. 828
Selain itu juga, apa yang dimaksudkan dengan guru sebagai penggerak ialah kebolehan, keupayaan, pengalaman dan kemahiran yang dimiliki oleh guru Bahasa Melayu itu dapat menarik perhatian murid. Minat dan perhatian murid-murid perlu dikekalkan oleh guru Bahasa Melayu sepanjang masa pengajaran dan penerangannya. Pada masa ini guru Bahasa Melayu hendaklah bersedia untuk membentuk tahap konsisten murid dalam pembelajaran. Salah satu caranya adalah dengan mengemukakan pelbagai soalan yang berkaitan dengan fakta yang dibentangkan. Guru Bahasa Melayu juga boleh mengulangi penerangan, meminta dan menyuruh murid-murid untuk menyebutnya beramai-ramai beberapa fakta penting. Semasa proses pengajaran dan pembelajaran bahasa, guru Bahasa Melayu boleh juga waima menulis dan mencatatnya sendiri atau meminta salah seorang daripada murid-muridnya untuk melaksanakan tugas itu di papan hitam dengan tulisan yang kemas dan menarik, berwarna atau perkataan yang penting itu ditulis besar-besar hurufnya supaya dapat dibezakan oleh setiap murid. Selanjutnya, pergerakan guru Bahasa Melayu juga harus lincah, malah suara guru perlu jelas, terang, kuat, bertenaga dan berintonasi. Malah untuk menjadikan atau mewujudkan pengajaran dan pembelajarannya pada hari itu lebih hidup, segar, tidak membosankan dan menarik, guru Bahasa Melayu juga perlu berjenaka, 'humurous' atau mempunyai 'sense of humor'. Salah satu sifat yang amat digemari oleh murid- murid ialah guru Bahasa Melayu yang pandai berjenaka, inovatif, kritis dan kreatif. Bahkan semua guru bahasa harus sedar bahawa sifat guru yang disukai oleh murid ialah guru yang pandai berjenaka atau mempunyai 'sense of humor', menjadikan masa pembelajaran menarik, penguasaan pengetahuan yang tinggi dalam bidangnya, dapat menerangkan fakta dengan jelas, dapat meluangkan masa untuk membantu murid dalam pembelajaran, bersikap adil kepada semua murid, melayan murid sama seperti orang dewasa, mempunyai hubungan yang baik dengan murid, prihatin terhadap perasaan murid dan akhir sekali ialah tidak bersikap pilih kasih antara murid yang pandai dengan yang kurang pandai. Oleh itu, guru Bahasa Melayu harus sedar dan memahami fokus bahawa dirinya ialah penggerak yang mampu meningkatkan penguasaan Bahasa Melayu pada kalangan murid-muridnya. Guru sebagai Pembimbing Guru sebagai pembimbing ialah guru Bahasa Melayu yang dapat membangkitkan dan mengekalkan minat murid-muridnya serta menggalakkan penglibatan mereka agar dapat menumpukan perhatian kepada setiap pengajarannya semasa berada di dalam kelas. Guru Bahasa Melayu seharusnya memfokuskan segala aktiviti pengajaran dan pembelajaran komsas kepada membimbing murid-muridnya agar mereka dapat meneliti, menyedari, menikmati dan menghayati keindahan dan kemunasabahan bahasa yang terdapat dalam karya kesusasteraan Melayu yang berkaitan. Jadi, untuk menarik minat murid, guru hendaklah merancang persediaan mengajar, menyusun dan menyediakan aktiviti yang boleh melibatkan penyertaan murid. Aktiviti yang dapat dilaksanakan guru bagi setiap murid adalah seperti aktiviti lisan yang boleh diadakan pada setiap masa dan ketika. Misalnya aktiviti lisan yang dapat diadakan oleh guru ialah aktiviti bernyanyi, berlakon dalam kumpulan kecil, berbincang, bercerita, berbual dan membuat projek. Daripada segi aktiviti fizikal, guru Bahasa Melayu boleh meminta murid tampil ke hadapan 829
kelas untuk membuat demontrasi, memilih kad jawapan dan sebagainya. Kebolehan guru Bahasa Melayu untuk membimbing murid memerlukannya memahami perasaan muridnya terhadap dirinya, mengetahui perkara yang diminati murid dan mengenal pasti tugasan yang membolehkan muridnya mencapai pengalaman yang berjaya atau 'sense of achievement' untuk menimbulkan minat murid terhadap pembelajaran. Selain itu, guru Bahasa Melayu seharusnya membimbing murid-muridnya agar dapat membina matlamat pembelajaran yang realistik. Dalam teori motivasi ada ditegaskan bahawa kejayaan untuk membina matlamat pembelajaran yang realistik adalah dengan membangkitkan motivasi yang sepadan dengan kebolehan. Menurut kajian yang dibuat bahawa orang-orang yang berjaya biasanya meletakkan matlamat pencapaiannya di tahap yang sederhana kerana kegagalan boleh mematikan motivasi. Oleh itu, guru Bahasa Melayu harus membimbing murid-muridnya agar dapat membina matlamat pengajaran dan pembelajaran komsas yang sepadan dengan kebolehannya. Guru sebagai Penasihat Motivasi dalam pembelajaran sangat penting terutama dalam mencapai matlamat pembelajaran. Oleh itu, guru Bahasa Melayu berfungsi sebagai guru penasihat kerana guru penasihat ialah seseorang yang dapat memberikan dan mewujudkan motivasi kepada muridnya. Slavin (1997) mengatakan....."students who are academically unmotivated to learn do not learn". Individu yang bermotivasi lebih dedikasi dan bersungguh dalam tindakan dan lebih 'komited' daripada individu yang tidak bermotivasi. Dalam proses pengajaran, perkara yang amat sukar bagi kebanyakan guru ialah bagaimana mendapatkan murid dan merangsangnya untuk melibatkan diri dalam pembelajaran dan mengekalkan minat mereka dalam perkara-perkara yang dipelajari. Murid yang bermotivasi ialah murid yang menaruh minat untuk belajar. Malah mereka yang bermotivasi ialah mereka yang mendengar dan yang memberikan perhatian sepenuhnya terhadap pelajaran. Bahkan dalam beberapa kajian yang pernah dijalankan mendapati bahawa murid yang aktif di dalam dan luar kelas ialah golongan murid yang mudah bergerak dan bersedia menerima arahan guru. Mereka boleh berdikari dan suka memberikan pandangan dan pendapat di dalam kelas. Murid-murid yang sedemikian biasanya mempunyai daya penggerak dalam dirinya untuk mencapai kecemerlangan akademik dan juga dalam hidup keseluruhannya. Oleh itu sebagai seorang penasihat, maka guru Bahasa Melayu perlu memainkan peranannya untuk membangkitkan dorongan atau motivasi agar proses pengajaran dan pembelajaran komsas menjadi lebih berkesan, bermakna dan menyeronokkan. Guru sebagai Penulis Tugas guru sebagai pencipta dan penulis cerita pula dapatlah disamakan dengan para cerdik pandai, punjangga dan sasterawan. Oleh itu, guru Bahasa Melayu seharusnya memainkan peranan yang sama seperti yang dimainkan oleh para sasterawan. Guru Bahasa Melayu patut menghasilkan atau menulis artikel atau cerita waima cerita kreatif atau yang bukan kreatif dan menerbitkannya. Malah guru Bahasa Melayu seharusnya menjadikan para penulis dan sasterawan yang berjaya sebagai pendorong atau idola bagi menimbulkan semangat untuk mencipta sesebuah cerita dan penulisan. 830
Apabila seorang guru Bahasa Melayu itu dikaitkan dengan seorang sasterawan, maka guru harus faham bahawa sasterawan ialah orang yang banyak menghasilkan penulisan tentang karya-karya kesusasteraan seperti genre novel, cerpen, sajak, syair, drama dan sebagainya. Karya-karya yang dihasilkan ialah kelangsungan daripada proses memahami, mencerna dan merumuskan sesuatu idea yang berlandaskan kepada nilai- nilai yang diyakini terbit daripada world view tertentu dan hasil daripada tanggapan serta pengalaman yang dilalui. Hal ini bermakna seorang guru Bahasa Melayu yang ingin menjadi penulis cerita perlulah selalunya sensitif dan peka pada keadaan sekeliling serta mampu untuk memberi tumpuan kepada masyarakat. Malah guru Bahasa Melayu mestilah memiliki jiwa yang cukup sensitif sehinggakan karya-karya yang dihasilkan boleh menyebabkan seseorang yang membacanya itu mudah terpengaruh dengan gagasan, pemikiran, dan ideologi yang dibawanya. Di samping itu, guru Bahasa Melayu yang ingin menjadi pencipta dan penulis cerita hendaklah associate dengan isu-isu semasa sama ada yang bercorak agama, patriotik, cinta, kehidupan dan sebagainya. Hal ini sebenarnya dapat menjadi dorongan kepada guru Bahasa Melayu itu sendiri agar nanti dapat diketengahkan pula kepada pembaca atau murid-muridnya. Sehubungan dengan itu, seseorang guru Bahasa Melayu tidak harus menulis atau mengarang karya-karya kesusasteraan sahaja. Penghasilan karya kreatif dan bukan kreatif yang berterusan perlu untuk mematangkan dan meningkatkan lagi mutu penulisannya. Seorang penulis yang bernilai positif dan baik ialah penulis yang mampu memberi manfaat kepada dirinya dan mahajana serta melaksanakan tanggungjawabnya dengan menulis apa yang benar sahaja. Sebelum itu, guru Bahasa Melayu hendaklah mengkaji dahulu apa yang hendak ditulisnya. Sekiranya dia bercadang untuk mencipta karya penulisan kreatif seperti novel, drama atau cerpen, maka seharusnya dia jujur dan ikhlas dalam penulisannya, iaitu menyampaikan mesejnya dengan niat hati yang ikhlas semata-mata untuk menyedarkan masyarakat dan berkongsi idea atau fikiran. Selain itu, seseorang guru Bahasa Melayu yang berdisiplin dan beretika sedar bahawa untuk menjadi penulis cerita yang bermaruah, dia tidak patut membuat kegiatan yang menyalahi undang-undang seperti mengambil petikan daripada karya penulis lain atau bulat-bulat hasil karya penulis lain itu ditiru tanpa menyatakan sumbernya (palagiat). Seseorang yang bergelar guru, baik guru Bahasa Melayu atau yang bukan guru Bahasa Melayu yang jujur yang ingin atau yang menjadi penulis hendaklah ada kefahaman dalam dirinya bahawa dia tidak sama sekali menciplak karya penulisan daripada penulis lain walau di mana sekalipun karya oleh penulis lain itu dihasilkan atau diterbitkan. Hal ini kerana seorang guru Bahasa Melayu yang menjadi penulis cerita harus sedar bahawa bukan sahaja dirinya seorang pengarang, tetapi dia juga ialah seorang pemikir, seorang intelektual, seorang ilmuwan, seorang kreatis dan seorang idealis yang menulis berdasarkan kreativiti, sensitiviti, daya persepsi, kecekapan, pemikiran, khayalan, pengalaman, kemampuan, kebijaksanaan, kebitaraan dan keupayaan sendiri. Perbuatan menciplak atau meniru penulisan pengarang lain ialah salah satu aktiviti yang tidak sopan dan tidak baik serta boleh menjatuhkan maruah penulis itu sendiri. Kalau hal tersebut dibuatnya, sudah pasti dia akan malu kepada murid- 831
muridnya atau pembaca lain. Oleh itu, seandainya guru Bahasa Melayu itu memiliki atau mempunyai ilham atau idea dan bercita-cita untuk menghasilkan penulisannya sendiri, maka dia eloklah mengetengahkan keaslian idea dan penulisannya itu dengan stail, laras bahasa, pengolahan dan mutu penulisan yang tersendiri supaya nanti mampu meletakkan kepercayaan dan membina keyakinan yang mendalam di jiwa setiap pembaca. Jikalau guru Bahasa Melayu melaksanakan tanggungjawabnya sebagai penulis cerita yang bermaruah, maka murid-murid dan para pembaca lain tidaklah berasa sangsi, was-was dan ragu-ragu akan segala karya penulisan kreatif dan bukan kreatif yang telah dihasilkannya. Pengarang yang bermaruah dan berakhlak baik ialah pengarang yang berupaya untuk menghasilkan penulisan yang mampu merangsang pemikiran pembaca ke arah kebaikan. Oleh itu, guru Bahasa Melayu umumnya, dan guru komsas khasnya perlu menjadikan dirinya seorang penulis yang berdisiplin dan beretika. Guru sebagai Pemudah Cara Di sekolah dan di luar waktu pengajaran dan pembelajaran komsas dalam subjek Bahasa Melayu, guru Bahasa Melayu hendaklah tahu dan sedar bahawa sepanjang masa dia ialah pemudah dan penunjuk cara serta pembimbing kepada murid-muridnya. Malah dalam hal ini, sebagai seorang guru Bahasa Melayu yang berkesan, dia seharusnya menjadi pemudah cara atau fasilitator kepada murid-muridnya. Dengan ini, guru Bahasa Melayu tidaklah sewajarnya hanya menjadikan pihak lain atau murid-muridnya, sebagai insan yang mahu segala pendapatnya sahaja yang wajar dipatuh dan didengar. Dengan kesedaran dan kefahaman itu, diharapkan bakal guru terlatih dan para guru Bahasa Melayu tidak mengambil kesempatan untuk memaksa murid-muridnya terhadap sesuatu pengajarannya. Hal ini membawa maksud bahawa guru Bahasa Melayu haruslah bersedia untuk memberi kepercayaan kepada murid-muridnya bagi menyampaikan pendapat dan fikiran sendiri semasa proses pengajaran dan pembelajaran waima di kelas atau di luar kelas termasuklah di luar waktu persekolahan. Pendekatan yang digunakan oleh guru Bahasa Melayu ini merupakan salah satu ciri pendekatan pengajaran dan pembelajaran yang berpusatkan murid. Kalau mengikut strategi pembelajaran berpusatkan murid, di dalam pembelajaran jenis ini, guru akan bertindak sebagai pemudah cara di dalam sesuatu pembelajaran. Dalam aktiviti pengajaran dan pembelajaran jenis ini murid akan memainkan peranan yang penting dalam proses pembelajaran. Murid-mirid digalakkan melibatkan diri secara aktif dalam pembelajaran mereka sebaliknya guru akan menjadi seorang yang akan memudahkan atau menunjukkan cara bagaimana pembelajaran dapat dijalankan dengan berkesan. Oleh itu, di dalam bilik darjah, guru merupakan seorang pemimpin yang akan memandu murid-muridnya menjalankan aktiviti pembelajaran, sama ada secara kumpulan atau individu. Jika guru mahu menjadi sebagai seorang pemudah cara atau fisilitator kepada pelajarnya mengikut proses pengajaran dan pembelajaran ini, maka lebih banyak masa akan diperuntukkan kepada aktiviti pembelajaran murid. Dengan kata lain, masa di dalam aktiviti pengajaran dan pembelajaran akan diberikan kepada murid untuk menjalankan aktiviti pembelajaran mereka. Mereka bebas melakukan apa sahaja aktiviti pembelajaran tetapi dipandu atau ditunjuk oleh guru supaya aktiviti pengajaran dan pembelajaran menjadi lebih mudah dan menyeronokkan. 832
Jadi untuk merealisasikan konsep guru sebagai seorang pemudah cara, maka guru haruslah memiliki salah satu sifat dan ciri kepimpinan, iaitu yang bersifat demokratik. Dalam hal ini, peranan guru seharusnya tidak mementingkan kuasa atau bersifat autokratik. Jika guru bersifat sedemikian, maka muridnya tidak akan berpeluang untuk memberi dan meluahkan pendapat. Malah kemungkinan besar muridnya tidak akan berani untuk memberi dan mengemukakan idea mereka semasa aktiviti pengajaran dan pembelajaran berlangsung. Oleh itu, guru hendaklah banyak memggunakan kaedah perbincangan. Dengan demikian, objektif pembelajaran murid tercapai. Seperkara lagi, kalau guru mahu menjayakan konsepnya sebagai pemudah cara, maka guru hendaklah berupaya membentuk kumpulan perbincangan yang baik antara murid- muridnya. Hal ini bertujuan untuk mengetahui kemampuan mereka berbincang bagi mencapai objektif sesuatu aktiviti pengajaran dan pembelajaran. Biasanya, dalam aktiviti pembelajaran secara kumpulan murid-murid dapat menguasai kemahiran yang tertentu mengikut kadar pembelajaran yang sepadan dengan kebolehan mereka. Malah, dalam aktiviti pembelajaran kumpulan yang dirancang, ada dua kaedah yang biasa digunakan untuk membentuk kumpulan murid. Kumpulan pertama ialah kumpulan yang kebolehan atau pencapaian murid-muridnya hampir sama. Manakala kumpulan yang kedua ialah kumpulan yang kebolehan dan kecenderungan murid-muridnya yang kepelbagaian. Kumpulan yang pertama dikenali sebagai kumpulan mengikut kebolehan. Manakala kumpulan yang kedua pula dikenali sebagai kumpulan pelbagai kebolehan. Bagi kumpulan yang kedua ini murid-murid dipisahkan kepada beberapa kumpulan supaya setiap kumpulan mengandungi murid-murid yang ada berbagai-bagai kebolehan dan kecenderungan, iaitu yang terdiri daripada murid-murid cerdas, sederhana dan lambat. Dengan itu, segala aktiviti yang diatur dapat dilaksanakan dengan mudah dan sesuai. Antara aktiviti pembelajaran adalah seperti simulasi, projek, permainan, perbincangan, jual beli dan sebagainya. Kesemua aktiviti yang dirancang bagi kumpulan ini memerlukan bimbingan daripada murid-murid yang cerdas dan pemantauan guru. Berbalik kepada kumpulan yang pertama, tujuannya adalah untuk membolehkan murid-murid belajar mengikut kadar pembelajaran dan kebolehan diri sendiri. Hasil kajian yang dijalankan membuktikan bahawa melalui aktiviti pengayaan, murid-murid cerdas terus maju, manakala murid-muird lambat dapat menguasai kemahiran asas melalui aktiviti pemulihan. Cara seumpama ini mampu untuk membantu dan membolehkan guru merancang aktiviti pengajaran dan pembelajaran mengikut kebolehan kumpulan serta memudahkannya memberi bimbingan. Hal ini kerana melalui aktiviti berkumpulan ini, setiap orang murid akan beroleh peluang untuk mengembangkan potensi masing- masing, khususnya yang berkaitan dengan potensi intelek, rohani dan sosial secara menyeluruh. Antara aktiviti pembelajaran yang sesuai dilaksanakan bagi kumpulan ini adalah seperti projek, permainan, simulasi, dan perbincangan. Melalui aktiviti-aktivti seumpama ini, murid-murid yang cerdas boleh membantu murid-murid yang lembab. Dengan demikian, melalui kaedah ini bakat kepimpinan murid-murid cerdas dapat dikembangkan serta nilai-nilai murni seperti semangat bekerjasama, bertimbang rasa, bertanggungjawab dan toleransi yang dapat dipupuk. Oleh itu, guru Bahasa Melayu umumnya, dan guru komsas khasnya perlu menjadikan dirinya seorang pemudah cara yang demokratik. 833
Guru sebagai Pelakon Cerita Guru ialah role model yang paling sesuai untuk dicontohi dan diteladani oleh murid- murid. Jadi, untuk membuktikan kesesuaian itu, guru perlulah senantiasa berdampingan dan sentiasa bergaul dengan murid-muridnya. Sehubungan dengan itu, guru patutlah memainkan peranannya dengan mempamerkan contoh dan teladan yang bermaruah, terpuji, dan mulia kepada murid-murid. Kaedah yang sesuai diperagakan guru adalah dengan cara melakonkan pelbagai watak yang mempunyai nilai-nilai murni yang terpuji dan terbilang. Apabila berada di dalam bilik darjah, guru mempunyai peluang untuk menerapkan nilai-nilai murni kepada murid-muridnya. Pertamanya, dalam masa pengajaran dan pembelajaran komsas dalam subjek Bahasa Melayu, guru hendaklah mengaplikasikan mana-mana perwatakan yang terpuji, bermoral dan mulia yang terdapat dalam teks komsas. Hal ini kerana kebanyakan watak yang digambarkan dalam teks komsas memiliki nilai murni yang baik. Sehubungan dengan itu, guru Bahasa Melayu wajarlah melakonkan watak tersebut dan menunjukkan contoh dan teladan kepada murid-muridnya. Cara guru mengaplikasikan perwatakan-perwatakan yang terdapat dalam karya komsas dan melakonkannya semula, tentunya akan membangkitkan minat murid-murid untuk meniru, mencontohi dan meneladani perwatakan guru. Malah, apabila guru mampu memainkan peranannya sebagai seorang pelakon cerita kepada murid- muridnya, secara langsung murid-muridnya akan tertarik dan mengikuti perwatakan guru mereka. Dengan demikian, contoh dan teladan yang baik itu dapat ditiru murid- murid dan mengambil nilai-nilai moral yang murni yang ada dalam perwatakan guru untuk diterapkan pula ke dalam diri masing-masing. Hal ini kerana semua tingkah laku guru akan menjadi ikutan murid-murid. Guru boleh memulakan cerita atau lakonannya dengan memilih sebuah cerita yang sesuai. Cerita itu harus mengandungi nilai murni. Di samping itu, isi cerita hendaklah menarik dan perkataan yang digunakan hendaklah sesuai dengan pengalaman murid. Seterusnya, guru sebaiknya haruslah menghafal cerita yang dipilihnya itu. Kemudian, guru bercerita. Sekurang-kurangnya sekali. Di samping itu, guru perlu menggunakan alat bantu mengajar yang sesuai. Antaranya adalah seperti kad perkataan, kad gambar dan topeng. Alat sedemikian perlu untuk murid. Sebagai pelakon, guru mempunyai peluang yang luas untuk membentuk sahsiah muridnya. Setiap orang guru mestilah bertindak dan berkelakuan sopan dan selaras dengan apa yang dikatakan, yang diajarkan dan yang ditunjukkan kepada murid- muridnya. Dengan demikian, guru haruslah melakukan pelbagai watak agar dapat ditunjukkan kepada murid-muridnya bahawa seorang guru itu mempunyai tingkah laku dan perwatakan yang baik dan terpuji. Janganlah kemudiannya, guru digelar seperti 'ketam mengajar anaknya berjalan betul' yang menyebabkan murid-muridnya memiliki sahsiah yang kurang baik. Oleh itu, guru harus menjadi pelakon yang mampu mempamerkan pelbagai watak yang baik apabila berhadapan dengan murid-muridnya agar pada suatu waktu yang akan datang dan waktu yang lainnya murid-murid memiliki sahsiah dan nilai murni yang diharapkan. 834
Guru sebagai Pencerita Guru ialah pencerita. Guru perlu menjadi pencerita kerana dalam proses pengajaran dan pembelajaran komsas dalam subjek Bahasa Melayu, guru bertanggungjawab untuk memerikan kembali sesuatu yang indah yang ada dalam bahan kesusasteraan. Seseorang guru yang kreatif akan menggunakan bahan-bahan pengajaran dan pembelajaran komsas untuk menyampaikannya. Sebagai pencerita, guru boleh menggunakan pelbagai cara, misalnya menggunakan Huraian Sukatan Pelajaran Bahasa Melayu sebagai rujukan untuk mengenal pasti cerita yang terbaik untuk disampaikan kepada murid. Melalui penceritaan lazimnya pengajaran akan menjadi lebih menarik dan murid-murid akan memberi perhatian terhadap pelajaran. Melalui penceritaan juga, keberkesanan sesuatu pengajaran adalah tinggi. Guru-guru yang menggunakan pendekatan ini juga lazimnya lebih disenangi. Ini membuktikan bahawa aktiviti bercerita ialah salah satu pendekatan yang sesuai digunakan untuk membina kecekapan berbahasa kerana aktiviti bercerita boleh menarik minat dan perhatian murid. Melalui aktiviti bercerita, guru dapat menyempurnakan latihan pemahaman, perluasan perbendaharaan kata dan tatabahasa dapat disampaikan dengan lebih berkesan. Selain itu, pengajaran dan pembelajaran komsas yang menggunakan pendekatan secara bercerita mampu mengelakkan perasaan bosan pada kalangan murid semasa belajar. Malah, pengajaran melalui bercerita juga mampu meningkatkan penguasaan kemahiran mendengar, bertutur, membaca dan menulis pada kalangan murid. Dalam melaksanakan aktiviti bercerita ini, guru perlulah memberi perhatian kepada perkembangan cerita, iaitu hendaklah diberi perhatian agar ada peringkat permulaan, kemuncak dan kesudahan cerita. Di samping itu, perhatian perlu juga diberi kepada beberapa perkara seperti teknik persembahan, suara, gerak laku dan kawalan mata. Hal ini kerana suara memainkan peranan yang penting. Guru harus tahu mengawal suara supaya jangan mendatar dan tidak pula menimbulkan kebosanan. Seseorang guru yang menggunakan teknik penceritaan dalam pengajaran dan pembelajaran Bahasa Melayu, lazimnya akan bertindak memilih cerita yang sesuai dengan umur, kecerdasan dan minat murid-murid. Kemudian, disesuaikan pula dengan isi pelajaran yang hendak disampaikannya. Penyampaian sesuatu cerita juga perlu diserapkan dengan pelbagai nilai murni dan mempunyai pengajaran-pengajaran tertentu, di samping aspek-aspek bahasa yang lain. Dalam hal ini, guru perlu memilih dan menghafal frasa-frasa tertentu atau ayat- ayat tertentu yang dianggapnya penting untuk disampaikan kepada para murid agar pengajaran dan pembelajaran komsas akan menjadi lebih berkesan dan bermakna. Dengan itu, guru perlu membiasakan diri berlatih bercerita dan dapat membayangkan dirinya seolah-olah berada di hadapan murid-murid. Sebaik-baiknya sebelum bercerita guru telah melakukan senaman pernafasan, iaitu menarik nafas yang panjang sekurang- kurang tiga kali. Hal ini boleh dilakukannya beberapa saat sebelum bercerita. Dengan itu, seseorang guru perlu berada dalam keadaan selesa semasa menceritakan sesuatu cerita agar objektif pengajarannya pada hari itu tercapai. Pada masa menyampaikan cerita, guru boleh menggunakan pelbagai alat bantu seperti gambar, objek-objek sebenar atau yang sebagainya di samping menyediakan kad-kad perkataan, frasa-frasa atau ayat-ayat yang berkaitan dengan aspek-aspek bahasa 835
yang hendak disampaikan. Dengan demikian, segala yang ingin disampaikannya akan menjadi lebih berkesan dan jaya. Selain itu, seseorang guru perlu juga memastikan perkataan dan ayat yang digunakan untuk bercerita boleh difahami oleh murid. Hal ini kerana tujuan bercerita adalah untuk menyampaikan isi atau maknanya di samping membiasakan murid dengan diksi dan gaya bahasa. Di samping itu, guru sebagai pencerita hendaklah memastikan bahawa isi cerita harus disampaikan kepada murid dengan gerak geri secara semula jadi. Selepas bercerita, guru haruslah bersedia bahawa aktiviti susulan harus juga disediakan, misalannya aktiviti soal jawab tentang tema dan persoalan serta nilai-nilai murni yang terkandung dalam cerita yang disampaikannya itu. Seterusnya, seseorang guru yang akan menjalankan kaedah bercerita ini perlu merancang dan mengurus aktiviti bercerita. Biasanya, aktiviti bercerita mengandungi tiga bahagian, iaitu bahagian perancangan, bahagian bercerita dan bahagian penutup. Pada bahagian yang pertama, guru perlu memilih cerita yang sesuai. Pemilihan itu hendaklah berasaskan kepada beberapa kriteria. Antaranya, tema dan persoalan cerita yang dipilih haruslah mempunyai nilai akhlak yang murni. Di samping itu, guru perlu memastikan isi cerita hendaklah menarik dan perkataan yang digunakan hendaklah sesuai dengan pengalaman murid. Panjang pendek cerita yang dipilih hendaklah sepadan dengan peruntukan masa bercerita. Dalam bahagian yang pertama ini, selepas cerita dipilih, guru hendaklah cuba menghafal isi pentingnya dan bercerita secara sendiri sekurang-kurangnya sekali. Di samping itu, guru perlu menyediakan alat bantu mengajar yang berkaitan seperti kad perkataan, kad gambar dan topeng yang perlu digunakan untuk murid-murid berlakon selepas bercerita. Beberapa soalan perlu disediakan untuk menguji kefahaman murid selepas sesi bercerita. Pada bahagian yang kedua, sebelum memulakan cerita, guru hendaklah memastikan tempat duduk murid tersusun dan sesuai agar setiap murid dapat mendengar cerita guru dengan baik dan melihat ekspresi guru. Di samping itu, eloklah pentas yang akan digunakan untuk bercerita itu dihiaskan dengan alat-alatan yang sesuai seperti gambar-gambar yang ada kaitannya dengan cerita yang akan disampaikan dan sesuai pula dengan isi cerita supaya murid-murid dapat merasakan suasana dan latar yang seakan-akan dengan latar yang ada dalam alam cerita itu. Semasa bercerita, guru harus memulakan induksi setnya dengan mengemukakan beberapa pertanyaan serta memperkenalkan tajuk cerita. Kemudian, guru meneruskan langkah-langkah yang lain dengan menggunakan teknik bercerita yang menarik dan kreatif, di samping menyampaikan isi kandungannya dengan gaya yang tersendiri, yang tidak membosankan dan yang menarik. Semasa bercerita guru boleh menggunakan memek muka, suara, gaya dan alat bantu mengajar yang dapat menarik perhatian serta membantu murid-murid memahami keseluruhan isi cerita yang disampaikannya. Semasa guru bercerita, elok dipastikan bahawa setiap murid telah mengambil perhatian dan melibatkan penumpuan secara sepenuhnya. Guru juga boleh melibatkan murid dalam sesi bercerita dengan menggunakan soalan-soalan membimbing mereka mengikut perkembangan cerita dari peringkat permulaan sehingga peringkat penutup. Pada bahagian penutup, guru boleh menggunakan aktiviti susulan. Antaranya ialah membincangkan persoalan dan nilai-nilai murni yang terkandung dalam cerita yang disampaikannya. Guru juga perlu memastikan bahawa murid-muridnya dapat 836
menyerapkan nilai-nilai murni yang terdapat dalam cerita yang didengarnya. Terdapat pelbagai aktiviti penutup boleh digunakan dalam bahagian ini seperti menyoal murid- murid tentang isi-isi cerita yang disampaikan, menyuruh murid-murid mengulang isi cerita dengan menggunakan perkataan sendiri, berbincang dengan murid-murid tentang tema dan nilai murni yang terkandung dalam isi cerita dan banyak lagi. Oleh itu, guru harus menjadi pencerita yang mampu menyampaikan dan mengolahkan cerita dengan baik lebih-lebih lagi apabila berhadapan dengan murid-murid. Rumusan Pembinaan karakter guru Komsas KBSM perlu dilakukan melalui sifat-sifat mahmudah, iaitu kesediaan untuk menjadi penggerak, pembimbing, penasihat, penulis, pemudah cara, pelakon dan pencerita. Maknanya guru Komsas yang diharapkan itu perlu melalui latihan yang khusus, terlatih serta menerima latihan asas. Bahkan, guru Komsas mesti suka membaca artikel, jurnal, buku ilmiah yang merentasi kurikulum, suka menyertai secara aktif seminar, bengkel, persidangan di dalam dan di luar negara, memiliki pemikiran biasa, lateral (imaginatif) dan logik, suka mendalami dan mencari maklumat baru melalui media dan internet, suka mengambil bahagian secara aktif dalam aktiviti kemasyarakatan, berfikiran positif dan sedia bertukar pendapat, menulis kertas kerja, artikel, buku ilmiah dan karya kreatif, mesra dengan masyarakat dalam sekolah dan luar sekolah, sedia menghulurkan bantuan kepakaran, bersedia merancang pengajaran yang inovatif dengan pelbagai strategi, pendekatan, kaedah dan teknik yang berlainan dan variasi rangsangan, menggunakan ABM dalam pengajaran dan cepat bertindak,dan fleksibel jika timbul masalah. Di samping itu, guru Komsas mesti ada sikap proaktif, bersedia untuk bekerjasama dan bermuafakat dengan sesiapa demi meningkatkan prestasi murid dan sekolah. Malahan, guru Komsas perlu ada semangat tolong-menolong, sanggup berkorban, ingat-mengingati, nasihat-menasihati dan sebagainya. Bahkan juga, guru Komsas perlu mempunyai dedikasi, iltizam, komited dan bertanggungjawab serta tidak akan mengkhianati tugasnya dan murid-muridnya, di samping mengajar dengan penuh ceria, penuh semangat serta bersungguh-sungguh. Penutup Dengan demikian, pembinaan karakter guru Komsas KBSM yang berkualiti perlu dilakukan melalui sifat mahmudah. Oleh itu, semua pihak mesti sedar bahawa kita mempunyai tugas besar dan mencabar bagi melahirkan insan yang bernama guru agar menjadi 'guru sebenar guru', iaitu seorang guru Komsas yang berkualiti yang berjaya dalam "core business"nya bagi menjayakan proses pengajaran dan pembelajaran yang berkesan sepanjang masa. Demikianlah ... Guru adalah awan indah terbang rendah melimpahkan hujan pada musim gersang, --------------- Guru - atap ganti ketika pondok bocor kitab sejarah dalam bilik darjah, senyum penyembuh bagi wabak sengsara, --------------- 837
Guru adalah penelaah yang tekun mewariskan dunia sebagai kutubkhanah, --------------- Guru - minda segar dan kukuh akar menghidupkan batin yang bersih di daerah dunia cemar kasih, --------------- Guru adalah batin suci hati nurani pengunjung budi, manusia yang takwa, obor hemah kehidupan bangsa. (Sajak A.Samad Said dalam Nik Hassan Basri Nik Ab Kadir, 2007: 57- 58) Rujukan A. Samad Said. 1982. Di Hadapan Pulau. Kuala Lumpur: Dewan Bahasa dan Pustaka. Kamus Dewan Edisi Keempat. 2005. Kuala Lumpur: Dewan Bahasa dan Pustaka. Nik Hassan Basri Nik Ab. Kadir. 2007. Komsas dan Tatabahasa Melayu Teras Pegangan Guru. Kuala Lumpur : Icon Region Sdn Bhd. Zakaria Salleh. 1988. Limpahan Darah di Sungai Semur. Kuala Lumpur: Dewan Bahasadan Pustak. 838